o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani, v zvezi s podaljšanjem prednostnih nalog partnerstva med EU in Alžirijo, dokler EU in Alžirija ne sprejmeta novih posodobljenih skupnih dokumentov

OBRAZLOŽITVENI MEMORANDUM

1.Predmet urejanja predloga

Ta predlog se nanaša na sklep o stališču, ki naj se v imenu Unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani, v zvezi s predvidenim sprejetjem sklepa o podaljšanju prednostnih nalog partnerstva med EU in Alžirijo, dokler EU in Alžirija ne sprejmeta novih posodobljenih skupnih dokumentov.

2.Ozadje predloga

2.1.Pridružitveni sporazum

Evro-mediteranski sporazum o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani (v nadaljnjem besedilu: Sporazum o pridružitvi) je bil sklenjen 22. aprila 2002, veljati pa je začel 1. septembra 2005. Sporazum o pridružitvi je pravna podlaga za dvostranske odnose med EU in Alžirijo. Cilji sporazuma so:

–zagotoviti primeren okvir za politični dialog med pogodbenicami, da se jim omogoči razvoj medsebojnih odnosov in sodelovanja na vseh področjih, ki se jim zdijo pomembna za tak dialog,

–spodbujati trgovino in širitev skladnih gospodarskih in družbenih odnosov med pogodbenicami ter vzpostaviti pogoje za postopno liberalizacijo trgovine z blagom, storitvami in kapitalom,

–olajševati človeške izmenjave, zlasti v okviru upravnih postopkov,

–spodbujati povezovanje držav Magreba s spodbujanjem trgovine in sodelovanja znotraj držav Magreba, pa tudi med njimi ter Skupnostjo in njenimi državami članicami,

–spodbujati sodelovanje na gospodarskem, socialnem, kulturnem in finančnem področju.

2.2.Pridružitveni svet

S Sporazumom o pridružitvi je ustanovljen Pridružitveni svet, ki je pooblaščen za sprejemanje sklepov za doseganje ciljev Sporazuma v primerih, predvidenih v tem sporazumu. Sklepi so za pogodbenice zavezujoči. V skladu s poslovnikom Pridružitvenemu svetu izmenično predsedujeta EU in Alžirija za obdobje 12 mesecev. Pridružitveni svet zaseda redno enkrat letno na ministrski ravni. Izredne seje Pridružitvenega sveta se lahko skličejo na zahtevo ene pogodbenice ob soglasju drugih pogodbenic.

2.3.Predvideni akt Pridružitvenega sveta

Pridružitveni svet bo sprejel sklep o podaljšanju prednostnih nalog partnerstva med EU in Alžirijo, določenih za obdobje 2016–2020, dokler EU in Alžirija ne sprejmeta novih posodobljenih skupnih dokumentov. V skladu s členom 10 poslovnika Pridružitvenega sveta bo sklep sprejet s pisnim postopkom.

3.Stališče, ki se zastopa v imenu Unije

Stališče, ki naj se v imenu Evropske unije zastopa v Pridružitvenem svetu, ustanovljenem s Sporazumom o pridružitvi, v zvezi s sprejetjem sklepa o podaljšanju prednostnih nalog partnerstva med EU in Alžirijo, temelji na besedilu sklepa, priloženega temu sklepu.

EU in Alžirija sta se s Sklepom št. 1/2017 Pridružitvenega sveta z dne 13. marca 2017 dogovorili o prednostnih nalogah partnerstva, ki naj bi partnerstvo usmerjale v obdobju 2016–2020.

V okviru potekajočega procesa obnove partnerstva EU z južnim sosedstvom ter po sprejetju večletnega finančnega okvira za obdobje 2021–2027 in novega Instrumenta za sosedstvo ter razvojno in mednarodno sodelovanje se za leto 2021 načrtuje priprava in sprejetje novih posodobljenih skupnih dokumentov z državami južnega sosedstva, vključno z Alžirijo. V tem okviru in da bi se izognili vrzeli med iztekom prednostnih nalog partnerstva med EU in Alžirijo ter sprejetjem novih prednostnih nalog, je v interesu pogodbenic, da sedanje prednostne naloge partnerstva podaljšajo do sprejetja novih posodobljenih prednostnih nalog.